Úradný vestník L 096 , 28/03/1998 S. 0045 - 0046



Rozhodnutie Komisie z 20. marca 1998, ktorým sa v zásade uznáva úplnosť dokumentácie predloženej na podrobné preskúmanie kvôli možnému zaradeniu účinných látok cyhalofop-butyl, pyraflufen-etyl a azafenidin do prílohy I k smernici Rady 91/414/EHS o uvádzaní prípravkov na ochranu rastlín na trh (Text s významom pre EHP) (98/242/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/414/EHS z 15. júla 1991 týkajúcu sa uvádzania prípravkov na ochranu rastlín na trh [1], naposledy zmenenú a doplnenú smernicou Komisie 97/73/ES [2], najmä na jej článok 6 ods. 3, keďže smernica Rady 91/414/EHS (ďalej len "smernica") ustanovila vypracovanie zoznamu spoločenstva účinných látok povolených na použitie do prípravkov na ochranu rastlín; keďže žiadatelia predložili orgánom členských štátov dokumentáciu pre tri účinné látky kvôli zaradeniu týchto účinných látok do prílohy I k smernici; keďže dokumentáciu pre účinnú látku cyhalofop-butyl predložila spoločnosť Dow Elanco Italia Srl talianskym orgánom 30. apríla 1997; keďže dokumentáciu pre účinnú látku pyraflufen-etyl predložila spoločnosť Nihon Nohyaku Co. Ltd belgickým orgánom 16. júna 1997; keďže dokumentáciu pre účinnú látku azafenidin predložila spoločnosť du Pont de Nemours (Francúzsko) SA španielskym orgánom 25. júna 1997; keďže uvedené orgány informovali Komisiu o výsledkoch úvodného preskúmania úplnosti dokumentácie z hľadiska požiadaviek na údaje a informácie stanovené v prílohe II a najmenej pre jeden prípravok na ochranu rastlín obsahujúci príslušnú účinnú látku v prílohe III smernice; keďže žiadatelia následne v súlade s ustanoveniami článku 6 ods. 2 predložili dokumentáciu Komisii a ostatným členským štátom; keďže dokumentácie pre cyhalofop-butyl, pyraflufen-etyl a azafenidin boli predložené Stálemu výboru pre zdravie rastlín 16. decembra 1997; keďže článok 6 ods. 3 smernice vyžaduje vydanie potvrdenia na úrovni spoločenstva o tom, že všetku dokumentáciu je možné považovať za v zásade spĺňajúcu požiadavky na údaje a informácie stanovené v prílohe II a najmenej pre jeden prípravok na ochranu rastlín obsahujúci príslušnú účinnú látku v prílohe III k smernici; keďže toto potvrdenie je potrebné na to, aby bolo možné vykonať podrobné preskúmanie dokumentácie a takisto na to, aby členské štáty mohli vydať dočasné registrácie pre prípravky na ochranu rastlín, ktoré obsahujú túto účinnú látku, pričom musia byť splnené podmienky stanovené v článku 8 ods. 1 smernice, a najmä podmienka o vykonaní podrobného vyhodnotenia účinných látok a prípravkov na ochranu rastlín vzhľadom na požiadavky smernice; keďže týmto rozhodnutím sa nevylučuje možnosť žiadať od žiadateľa ďalšie údaje alebo informácie, keby sa počas podrobného preskúmania ukázalo, že takéto údaje alebo informácie sú potrebné pre prijatie rozhodnutia; keďže členské štáty a Komisia súhlasia s tým, že Taliansko vykoná podrobné preskúmanie dokumentácie pre cyhalofop-butyl, že Belgicko vykoná podrobné preskúmanie dokumentácie pre pyraflufen-etyl a že Španielsko vykoná podrobné preskúmanie dokumentácie pre azafenidin; keďže Taliansko, Belgicko a Španielsko podá Komisii čo najskôr, ale najneskôr do jedného roka, správu o záveroch svojho preskúmania, v ktorej budú uvedené všetky odporúčaniam na zaradenie alebo nezaradenie a všetky s tým súvisiace podmienky; keďže po doručení tejto správy bude pokračovať podrobné preskúmanie s odbornými stanoviskami všetkých členských štátov v rámci Stáleho výboru pre zdravie rastlín; keďže opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín, PRIJALA TOTO ROZHODNUTIE: Článok 1 Nasledujúca dokumentácia v zásade spĺňa požiadavky na údaje a informácie stanovené v prílohe II a najmenej pre jeden prípravok na ochranu rastlín obsahujúci príslušnú účinnú látku v prílohe III k smernici pri zohľadnení navrhovaných spôsobov používania: 1. dokumentácia, ktorú Komisii a členským štátom predložila spoločnosť Dow Elanco Italia Srl kvôli zaradeniu účinnej látky cyhalofop-butyl do prílohy I k smernici 91/414/EHS a ktorá bola 16. decembra 1997 predložená Stálemu výboru pre zdravie rastlín; 2. dokumentácia, ktorú Komisii a členským štátom predložila spoločnosť Nihon Nohyaku Co. Ltd kvôli zaradeniu účinnej látky pyraflufen-etyl do prílohy I k smernici 91/414/EHS a ktorá bola 16. decembra 1997 predložená Stálemu výboru pre zdravie rastlín; 3. dokumentácia, ktorú Komisii a členským štátom predložila spoločnosť Du Pont de Nemours (Francúzsko) SA kvôli zaradeniu účinnej látky azafenidinu do prílohy I k smernici 91/414/EHS a ktorá bola 16. decembra 1997 predložená Stálemu výboru pre zdravie rastlín. Článok 2 Toto rozhodnutie je adresované členským štátom. V Bruseli 20. marca 1998 Za Komisiu Franz Fischler člen Komisie [1] Ú. v. ES L 230, 19.8.1991, s. 1. [2] Ú. v. ES L 353, 24.12.1997, s. 26. --------------------------------------------------